Romul Augustul

**Romul Augustul** (lat. *Romulus Augustulus*, 460 – 476. godine) bio je posljednji car Zapadnog Rimskog Carstva, koji je vladao od 31. oktobra 475. do 4. septembra 476. godine.
mini|Romulus Augustulus

## Simbolika imena 
Njegovo lično ime, Romulus, priziva osnivača Rima, dok je carsko ime Augustus povezano s prvim rimskim carem i početkom principata. Umjesto punog oblika *Augustus*, koristi se umanjenica Augustulus („mali August“), čime se implicitno ukazivalo na njegovu mladost, političku beznačajnost i ograničenu vlast. Time se ukazuje na cara čije ime povezuje početak rimske historije i uspostavu carstva, a koji istovremeno označava i kraj zapadnorimske carske vlasti.

## Početak vladavine 
Romul Augustul bio je posljednji vladar koji je nosio carsku titulu u Zapadnom Rimskom Carstvu, vladajući od 31. oktobra 475. do 4. septembra 476. godine. S obzirom na njegovu maloljetnost, stvarnu političku i vojnu vlast obavljao je njegov otac, *magister militum* Flavije Orest.

U vrijeme Romulove vladavine, ravenski dvor je efektivno kontrolirao tek ograničen teritorij koji je obuhvatao Italiju, današnju Provansu, Norik, Retiju i dijelove Panonije. Kako bi osigurao podršku vojske, sastavljene pretežno od vojnika „barbarskog“ porijekla, osobito Herula, Scira i Torcilinga, Orest im je obećao dodjelu zemljišta u Italiji. Međutim, odbijanje da ispuni ovo obećanje dovelo je već nakon nekoliko mjeseci do otvorenog sukoba. Nezadovoljni vojnici izabrali su za svog vođu Odoakara, kojeg su zajedno s dijelom italijanskih jedinica aklamirali za kralja Italije (rex Italiae). Orest je pobjegao u Paviju, gdje mu je gradski episkop pružio utočište. Ipak, Odoakarove snage su zauzele grad, opljačkale biskupsku crkvu i uništile niz javnih objekata. Orest je potom pokušao pružiti otpor okupljajući preostale lojalne trupe, ali je u bici kod Placentije poražen. Zarobljen je i pogubljen 28. augusta 476. godine, dok je njegov brat Paul ubijen nedaleko od Ravene. Nakon zauzimanja Ravene, Odoakar je prisilio Romula Augustula da 4. septembra 476. godine preda vlast. Romul je pošteđen, te je poslan u Kampaniju, gdje mu je dodijeljena godišnja penzija od 6.000 solida. Time je, nakon gotovo deset stoljeća, Rim ponovo došao pod vlast kralja.

## Odnos s Istočnim Carstvom 
Rimski senat je uputio poslanstvo caru Zenonu u Konstantinopolj, tražeći formalno ujedinjenje istočne i zapadne polovine Carstva, uz obrazloženje da Zapadu više nije potreban poseban car. Kao simbol toga, poslane su i carske insignije Zapada. Senat je dodatno zatražio da se Odoakar imenuje *patricijem* i upraviteljem Italije u ime istočnorimskog cara. Istovremeno, car Zenon je primio i izaslanstvo Julija Nepota iz Salone, koje je tražilo vojnu i finansijsku pomoć radi povratka u Italiju. Zenon je u početku naglasio da bi Julije Nepot, kao legitimni zapadnorimski car, trebao ponovo preuzeti stvarnu vlast, te da bi Odoakar tek potom mogao dobiti titulu *patricija*. Ipak, zbog unutrašnjih problema i potrebe za konsolidacijom Istočnog Carstva, Zenon je prihvatio zahtjeve Senata i Odoakara, te primio zapadne carske insignije. Odoakar je zauzvrat formalno priznao Julija Nepota kao zapadnog cara, dopuštajući čak da se izdaju novci u njegovo ime, ali mu nije dozvolio povratak u Italiju. Time je Zapadno Carstvo prestalo postojati kao samostalna politička cjelina.

## Reference 
Kategorija:Rimsko Carstvo
Kategorija:Rimski carevi
Kategorija:5. vijek
Kategorija:475.
Kategorija:476.